Brands Hatch

Brands Hatch er en racingbane som ligger ved landsbyen West Kingsdown i Kent, England. Banen var arrangør av Storbritannias Grand Prix 12 ganger mellom 1964 og 1986, og er i dag åsted for mange britiske og internasjonale racingserier. Navnet på banen antas å komme fra det gæliske Brondehach (bron betyr «skogkledt skråning» og hach betyr «inngang til skogen»). Banen, som ligger på et jorde i et slags naturlig amfiteater, ble først brukt på 1920-tallet til å kjøre motorsykkelløp på grus. I 1950 ble banen asfaltert og bilracing tok over. Banen har fremdeles stort sett samme layout som da, og kombinasjonen av fryktinngytende svinger og bakker gjør at den er en favorittbane for mange førere, og Paddock Hill Bend, en blind sving i en rask nedoverbakke, er fortsatt en av verdens mest kjente racingsvinger. Banen kan kjøres i to konfigurasjoner, den korte Indy Circuit (1,926 km), og den lange Grand Prix Circuit (3,908 km). Grand Prix-banen blir bare brukt noen få ganger i året grunnet støyproblemer. Referanser Litteratur Chas Parker (2008). Brands Hatch: The definitive history of Britain’s best-loved motor racing circuit. Haynes Publishing, Yeovil. ISBN 978-1-84425-334-0. Eksterne lenker (en) Offisielt nettsted (en) Brands Hatch – kategori av bilder, video eller lyd på Commons